ธนาคาร Starbucks
เมื่อก่อนหลายคนฝากเงินไว้ที่ธนาคาร แต่ตอนนี้ มีสถานที่แห่งหนึ่ง ที่มีคนนำเงินไปฝากไว้ เงินจำนวนมากเป็นหมื่นล้านบาท สถานที่แห่งนั้น คือ Starbucks  Starbucks ถือเป็นธุรกิจร้านกาแฟที่ประสบความสำเร็จ อันดับหนึ่งของโลก อย่างไม่ต้องสงสัย
5 มิ.ย. 2561

ธนาคาร Starbucks / โดย ลงทุนแมน
เมื่อก่อนหลายคนฝากเงินไว้ที่ธนาคาร
แต่ตอนนี้ มีสถานที่แห่งหนึ่ง ที่มีคนนำเงินไปฝากไว้
เงินจำนวนมากเป็นหมื่นล้านบาท
สถานที่แห่งนั้น
คือ Starbucks
Starbucks ถือเป็นธุรกิจร้านกาแฟที่ประสบความสำเร็จ อันดับหนึ่งของโลก อย่างไม่ต้องสงสัย
ปัจจุบัน มีสาขาราว 27,000 ร้าน ทั่วโลก
ปี 2016 รายได้ 684,000 ล้านบาท กำไร 90,500 ล้านบาท
ปี 2017 รายได้ 718,000 ล้านบาท กำไร 92,600 ล้านบาท
แต่ทราบหรือไม่ว่า ภายใต้ยอดขาย 7 แสนล้านบาทนี้ ลูกค้ามีการจ่ายเงินผ่านระบบของ Starbucks โดยไม่ได้ใช้เงินสด อยู่จำนวนไม่น้อย
เมื่อดูข้อมูลในตลาดใหญ่อย่าง สหรัฐอเมริกา ซึ่งมีร้านประมาณ 14,000 สาขา หรือเกือบครึ่ง
ทั้งหมดนี้จึงเกิดลูกค้าประจำมากมายที่พร้อมจะซื้อบัตร Loyalty Card ของ Starbucks หรือเติมเงินเข้าไปในระบบ Starbucks
ในปี 2016 มีการชำระค่าสินค้าผ่าน แอปพลิเคชัน Starbucks ถึง 25 - 30% ของยอดขาย รวมไปถึงจ่ายผ่านบัตร Starbucks ถึง 41% ของยอดขาย
เพื่อให้เห็นภาพ คน 100 คนที่เข้า Starbucks ที่สหรัฐอเมริกา จะจ่ายค่าสินค้าผ่านแอป Starbucks 30 คน ผ่านบัตร Starbucks 41 คน ที่เหลือแค่ 29 คนจ่ายด้วยเงินสดหรือเครดิตการ์ด
ด้วยเหตุนี้ ลูกค้าจึงมีการฝากเงินไว้ในระบบของ Starbucks มากกว่า 38,500 ล้านบาท
ยอดเงินที่หมุนเวียนอยู่ขนาดนี้ สูงกว่าธนาคารขนาดเล็กของสหรัฐอเมริกาเสียอีก เช่น ธนาคาร California Republic Bancorp (มีเงินฝาก 32,000 ล้านบาท) หรือ Mercantile Bank Corporation (มีเงินฝาก 22,000 ล้านบาท) เป็นต้น
แล้วเงินฝากของ Starbucks มีจำนวนมากแค่ไหนเมื่อเทียบกับธนาคารของประเทศไทย
ณ ไตรมาสที่ 1 ปี 2561
ธนาคารที่มีเงินรับฝากสูงที่สุด ได้แก่ ธนาคารกรุงเทพ (2.33 ล้านล้านบาท), ธนาคารไทยพาณิชย์ (2.09 ล้านล้านบาท), ธนาคารกรุงไทย (2.03 ล้านล้านบาท)
ส่วนธนาคารที่มีเงินรับฝากน้อยที่สุดได้แก่ ธนาคารเกียรตินาคิน (1.34 แสนล้านบาท), แอล เอช ไฟแนนซ์เชียล กรุ๊ป (1.52 แสนล้านบาท), ธนาคารซีไอเอ็มบี ไทย (1.74 แสนล้านบาท)
จะเห็นได้ว่า Starbucks ยังมีเงินฝากในระบบน้อยกว่าธนาคารไทย แต่ในอนาคตยอดเติมเงินของ Starbucks ก็ยังเพิ่มขึ้นเรื่อยๆ จากการขยายสาขาไปทั่วโลก
ทำไมคนถึงฝากเงินไว้กับ Starbucks?
หนึ่งในเหตุผล คงหนีไม่พ้น การชื่นชอบในตัวสินค้าของร้าน แต่อีกสิ่งหนึ่งจะขาดไม่ได้เลย คือ การประยุกต์ใช้เทคโนโลยีให้เป็นประโยชน์ต่อธุรกิจ
บริษัท Starbucks เริ่มใช้การจ่ายเงินผ่านโทรศัพท์มือถือ โดยการสแกนบาร์โค้ด ซึ่งถือเป็นการพัฒนาที่รวดเร็วกว่าบริษัทอื่นมาก ทำให้มีจำนวนผู้ใช้งานฟังก์ชันนี้สูงกว่ารายอื่น
Starbucks เริ่มใช้การจ่ายผ่านโทรศัพท์มือถือปี 2011 ปัจจุบันมีผู้ใช้งาน 20.7 ล้านราย (เฉพาะในอเมริกา)
Apple Pay เริ่มใช้การจ่ายผ่านโทรศัพท์มือถือปี 2014 ปัจจุบันมีผู้ใช้งาน 19.9 ล้านราย (เฉพาะในอเมริกา)
Samsung Pay เริ่มใช้การจ่ายผ่านโทรศัพท์มือถือปี 2015 ปัจจุบันมีผู้ใช้งาน 8.4 ล้านราย (เฉพาะในอเมริกา)
และ Starbucks ก็ประสบความสำเร็จในการผสมผสานเทคโนโลยีเข้ากับ Brand Loyalty โดยในแอปพลิเคชัน มีการให้สะสมคะแนน และเสนอสิทธิประโยชน์มากมาย เช่น เครื่องดื่มฟรี อัปไซส์แก้ว เป็นต้น
ดังนั้น ลูกค้าประจำของร้าน ย่อมมีแนวโน้มที่จะใช้งานระบบผ่านโทรศัพท์มือถือ เพราะว่ามันง่าย และได้สิ่งตอบแทนด้วย
มีรายงานว่า ลูกค้ากลุ่มนี้ จะมียอดซื้อสูงกว่า ลูกค้ากลุ่มที่จ่ายเงินสด ถึง 3 เท่า รวมทั้งทำให้ร้านรับสั่งออเดอร์ได้รวดเร็วขึ้นอีกด้วย ซึ่งจะช่วยลดจำนวนคิวที่ลูกค้าต้องรอ
เมื่อลูกค้าคิวน้อยลง ก็จะทำให้การเสียโอกาสในการขายสำหรับคนที่ไม่อยากรอคิว น้อยลงอีกด้วย
บทเรียนนี้ สอนให้รู้ว่า
ท่ามกลาง การเปลี่ยนแปลงอย่างรวดเร็ว ของเทคโนโลยีบนโลกใบนี้
คนที่ปรับตัวไปพร้อมกับมันได้รวดเร็วกว่า ประยุกต์ใช้เพื่อสร้างประโยชน์ใหักับลูกค้าและบริษัทมากขึ้น ย่อมมีความได้เปรียบทางธุรกิจกว่าคนอื่น
ไม่ว่าเราจะเป็นบริษัทใหญ่ที่เก่าแก่ หรือ บริษัทเล็กที่กำลังก่อตั้ง
ทุกคนสามารถนำเสนอช่องทางแบบใหม่ให้กับลูกค้า ถ้าลูกค้าตอบรับสิ่งที่เรานำเสนอ
ผลลัพธ์ที่ได้ก็คือ อาจมีคนไว้วางใจเรา จนถึงขั้นมาฝากเงินกับเราก่อนซื้อสินค้า แบบ Starbucks..
----------------------
เรื่องฝากเงินเอาไว้ก่อน ตอนนี้ลงทุนแมนขอฝากเนื้อฝากตัวด้วย
ติดตามบทความได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-